*PROJEKTS*

LATVIJAS REPUBLIKAS MINISTRU KABINETS

2019. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitāšu “Baltijas pētniecības programma” un “Stipendijas” īstenošanas noteikumi**

Izdoti saskaņā ar Eiropas Ekonomikas zonas
finanšu instrumenta un Norvēģijas finanšu instrumenta
2014.–2021. gada perioda vadības likuma
15. panta 12. punktu

**I. Vispārīgie jautājumi**

1. Noteikumi nosaka Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitāšu “Baltijas pētniecības programma” un “Stipendijas” (turpmāk – programma):

1.1. mērķi, pieejamo finansējumu un sasniedzamos rezultātus;

1.2. programmas apsaimniekotāju, aģentūru un tās pienākumus;

1.3. prasības projekta iesniedzējam un projekta partneriem;

1.4. projektu iesniegumu vērtēšanas kritērijus;

1.5. atbalstāmo darbību un izmaksu attiecināmību nosacījumus;

1.6. projekta līguma vienpusēja uzteikuma nosacījumus;

1.7. divpusējās sadarbības fonda aktivitāšu ieviešanas kārtību.

2. Noteikumos lietoti šādi termini:

2.1. ar saimniecisko darbību nesaistīts projekts – projekts, kas atbilst šādiem kritērijiem:

2.1.1. projektu īsteno pētniecības organizācija;

2.1.2. projektā īsteno šo noteikumu 22. un 24. punktā norādītās atbalstāmās darbības un tām nav saimnieciska rakstura;

**2.2. atvērtā piekļuve *(Open access)*** ir bezmaksas, brīva, tūlītēja, nemainīga brīvpieejas tiešsaistes piekļuve bez jebkāda veida ierobežojumiem pilnteksta publiski finansētiem zinātnisku pētījumu rezultātiem, kas ļauj lietotājam automatizēti apstrādāt ar brīvi pieejamām lietojumprogrammām (lasīt, lejuplādēt, kopēt, izplatīt, drukāt, meklēt un citēt vai izmantot jebkurā citā likumīgā veidā);

2.2.1. plānota atvērtā piekļuve *(pending Open access)* – atvērtās piekļuves veids, kur autora darbs, kas nav publicēts atvērtās piekļuves formātā, bet būs pieejams atvērtās piekļuves formātā pēc embargo perioda (periods, kura laikā publikācija glabājas repozitorijā kā “slēgta”, tas ir publikācijas pilnais teksts nav atklāti pieejams);

2.2.2. “zelta” atvērtā piekļuve - atvērtās piekļuves veids, kādā nodrošina publikācijas gala versijas tūlītēju un brīvu publisku pieejamību jebkuram interneta lietotajam bez maksas. Zelta atvērtās piekļuves autora darbi var tikt publicēti atvērtās piekļuves žurnālos monogrāfiju sērijā un saglabā autortiesības uz darbu, vai hibrīdžurnālos, izvēloties brīvpiekļuves opciju;

2.3. darbība, kurai nav saimnieciska rakstura – pētniecības organizācijas pamatdarbība, kura neietilpst Līguma par Eiropas Savienības darbību 107. panta 1. punktā noteiktajā darbības jomā un kuras izpausmes veidi ir šādi:

2.3.1. neatkarīga pētniecība un izstrāde, lai iegūtu vairāk zināšanu un labāku izpratni, tostarp kopīga pētniecība un izstrāde, pētniecības organizācijai iesaistoties efektīvā sadarbībā;

2.3.2. pētniecības rezultātu izplatīšana bez ekskluzivitātes un diskriminēšanas, tai skaitā izmantojot mācīšanu, brīvas piekļuves datubāzes, atklātas publikācijas vai atklātā pirmkoda programmatūru;

2.3.3. zināšanu un tehnoloģiju pārneses darbības, ja:

2.3.3.1. zināšanu un tehnoloģiju pārneses darbības veic pētniecības organizācijas nodaļa vai pētniecības organizācijas meitas uzņēmums (tāda komercsabiedrība, kurā mātes uzņēmuma līdzdalības daļa pārsniedz 50 procentu vai kurā mātes uzņēmumam ir balsu vairākums un kura atbilst šo noteikumu 2.14. apakšpunktā minētajai pētniecības organizācijas definīcijai), pētniecības organizācija kopīgi ar citām pētniecības organizācijām vai pētniecības organizācija ar trešajām pusēm, atklātā konkursā slēdzot līgumus par noteiktiem pakalpojumiem;

2.3.3.2. visa peļņa no šādas darbības tiek ieguldīta pētniecības organizācijas nesaimnieciskās pamatdarbībās;

2.3.3.3. projekts ietver pētniecību un pētniecības rezultātu nodošanu zināšanu un tehnoloģiju pārneses veidā un, ja pētniecības organizācijas intelektuālā īpašuma atsavināšanas līgumus slēdz ar licenciātu, jāievēro viens no šādiem nosacījumiem:

2.3.3.3.1. intelektuālā īpašuma licences līgumu slēdz ar licenciātu un atlīdzības summa noteikta atklātā, pārredzamā un nediskriminējošā uz konkurenci balstītā konkursa procedūrā, tādējādi izslēdzot iespēju slēgt ekskluzīvu licences līgumu ar projekta partneri (-iem);

2.3.3.3.2. labuma guvējs par visām licenciātam nodotajām ekonomiskajām priekšrocībām saņem atlīdzību, kas ir līdzvērtīga tirgus cenai par intelektuālā īpašuma tiesībām, kuras izriet no pētniecības organizācijas projekta ietvaros veiktās darbības. Ja nav iespējams noteikt tirgus cenu, pierādījums tirgus cenai ir intelektuālā īpašuma publiska izsole saskaņā ar normatīvajiem aktiem par izsoļu organizēšanu vai dokumentēta sarunu procedūra starp pētniecības organizāciju–licenciāru un licenciātu, kuras rezultātā licenciārs ir ieguvis maksimālo cenu par savām intelektuālā īpašuma tiesībām;

2.4. efektīva sadarbība – sadarbība, kas atbilst Eiropas Komisijas 2014. gada 17. jūnija Regulas (ES) Nr. [651/2014](http://eur-lex.europa.eu/eli/reg/2014/651/oj/?locale=LV) (Eiropas Savienības Oficiālais Vēstnesis, 2014. gada 26. jūnijs, Nr. L 187/1), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. [651/2014](http://eur-lex.europa.eu/eli/reg/2014/651/oj/?locale=LV)), 2. panta 90. punktā sniegtajai definīcijai;

2.5. eksperimentālā izstrādne – pētniecības kategorija, kas atbilst Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 86. punktam;

2.6. fundamentālie pētījumi – pētniecības kategorija, kas atbilst Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 84. punktam;

2.7. intelektuālais īpašums – sistematizēts noteiktas informācijas kopums (zināšanas), ko vienlaikus var izmantot neierobežota skaita materiālo objektu izveidei dažādās pasaules vietās;

2.8. jauna tehnoloģija – tehnoloģija, kas atbilst Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 114. punktā sniegtajai definīcijai;

2.9. jauns produkts – preces vai pakalpojumi, kuri ir pilnīgi jauni vai kuriem ir uzlabotas funkcionālās īpašības vai mainīts paredzamais lietošanas veids (tai skaitā mainīti vai uzlaboti tehniskie parametri, sastāvdaļas, materiāli, pievienotā programmatūra, lietotājam draudzīgas īpašības). Par jaunu produktu neuzskata:

2.9.1. kādas procesa daļas izmantošanas pārtraukšanu;

2.9.2. kapitāla aizvietošanu vai ekstensīvu palielināšanu (izmantotajiem moduļiem identisku moduļu iegāde, nebūtiski paplašinājumi, iekārtu un programmatūras atjauninājumi). Jaunām iekārtām vai paplašinājumiem jābūt ar būtiskiem specifikācijas uzlabojumiem;

2.9.3. komponentu cenu maiņas dēļ radušās izmaiņas (produkta cenas vai ražošanas procesa produktivitātes izmaiņas (piemēram, datoru ražošanā, samazinoties mikroshēmas cenai, tā paša datora modeļa pārdošanas cenu samazinājums) nav uzskatāmas par produkta inovāciju);

2.9.4. produktu pielāgojumus konkrētām vajadzībām (piemēram, produkta pielāgošana klienta vajadzībām, kas neizraisa tādas jaunā produkta funkcionālo vai tehnisko īpašību izmaiņas, kuras nodrošina augstāku jaunā produkta konkurētspēju salīdzinājumā ar esošiem produktiem);

2.9.5. produkta ikdienas, sezonas un cikliskas izmaiņas un uzlabojumus (piemēram, apģērbu ražošanā jaunas sezonas kolekcija nav uzskatāma par inovāciju);

2.9.6. dizaina izmaiņas (tai skaitā garša un smarža), kas nemaina produkta funkcijas, lietojumu vai tehniskās īpašības;

2.9.7. citu ražotāju preču vai procesu tālākpārdošanu;

2.9.8. uzlabojumus produkta tirgvedības veicināšanai (tai skaitā estētiskas izmaiņas);

2.9.9. organizatorisko procesu uzlabošanu komersanta darbībā;

2.20. komercdarbības atbalsts – atbalsts ar saimniecisko darbību saistītam projektam, kas atbilst Līguma par Eiropas Savienības darbību 107. panta 1. punktā noteiktajam;

2.11. kvalitātes slieksnis – minimālais sasniedzamais punktu skaits katrā šo noteikumu 3.un 4. pielikumā minētajā zinātniskās kvalitātes kritērijā kopumā, kas norādīts projekta iesnieguma vērtējumā;

 2.12. pētniecība – darbības, kas aptver vienu vai vairākas pētniecības kategorijas un kas ir paredzētas, lai izpildītu precīzu ekonomiska, zinātniska vai tehniska rakstura nedalāmu uzdevumu ar iepriekš skaidri noteiktiem mērķiem;

2.13. pētniecības dati – dokumenti digitālā formā, izņemot zinātniskas publikācijas, kas ievākti vai radīti pētniecības procesā un izmantoti kā pierādījumi pētniecības procesā, vai tiek uzskatīti kā nepieciešami, lai validētu no pētījuma izrietošos atklājumus un secinājumus. Pētniecības datu kopu metadatiem jānodrošina publiska pieejamība komerciāliem un nekomerciāliem mērķiem pēc principa “atvērti pēc noklusējuma”, padarot datus atrodamus, pieejamus, savietojamus un atkārtoti izmatojamus (*FAIR principi)*.

2.14. pētniecības organizācija – zinātniska institūcija, kas atbilst Eiropas Komisijas paziņojuma „Nostādnes par valsts atbalstu pētniecībai, izstrādei un inovācijai” (2014/C 198/01) (Eiropas Savienības Oficiālais Vēstnesis, 2014. gada 27. jūnijs, Nr. C 198/1) 15.punkta (ee) apakšpunktam;

2.15. programmas partneri – Norvēģijas Pētniecības padome, Norvēģijas Starptautiskās sadarbības un kvalitātes uzlabošanas aģentūra augstākās izglītības jomā un Lihtenšteinas Nacionālā aģentūra starptautiskās izglītības jautājumos;

 2.16. projekta zinātniskais vadītājs – zinātnieks, kurš vada projektu un nodrošina tā īstenošanu. Projekta vadītājs plāno un pārrauga projekta uzdevumu izpildi, ir atbildīgs par savu un citu projektā iesaistīto personu darbību atbilstoši projektā noteiktajiem uzdevumiem un zinātniskās ētikas normām un projekta izpildes gaitu raksturojošās dokumentācijas savlaicīgu sagatavošanu un iesniegšanu šajos noteikumos paredzētajā kārtībā;

2.17. projekta galvenie izpildītāji – zinātnieki, kuri īsteno projektu un atbild par tā daļu izpildi;

2.18. projekta izpildītāji – zinātniskās grupas locekļi, kuri veic atsevišķus zinātniskus uzdevumus projekta īstenošanā un atbild par tā attiecīgo daļu izpildi;

2.19. rūpnieciskie pētījumi – pētniecības kategorija, kas atbilst Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 85. punktā noteiktajai definīcijai;

2.20. tehnoloģiju tiesības – zinātība un citas tiesības vai to kombinācija, tostarp minēto tiesību pieteikumi vai reģistrācijas pieteikumi, kas atbilst Eiropas Komisijas 2014. gada 21. marta Regulas Nr. [316/2014](http://eur-lex.europa.eu/eli/reg/2014/316/oj/?locale=LV) (Eiropas Savienības Oficiālais Vēstnesis, 2014. gada 28. marts, Nr. L 93/17) par Līguma par Eiropas Savienības darbību 101. panta 3. punkta piemērošanu tehnoloģiju nodošanas nolīgumu kategorijām 1. panta "b" apakšpunktā sniegtajai definīcijai;

2.21. zināšanu un tehnoloģiju pārnese – jebkurš process, kura mērķis ir iegūt, apkopot un izplatīt skaidras un vārdos neizteiktas zināšanas, piemēram, pētniecības sadarbībā, konsultācijās, licencēšanā, publikācijās un pētnieku un citu darbinieku mobilitātē, kuri iesaistīti šajās darbībās. Papildus zinātnes un tehnikas atziņām tā ietver citu veidu zināšanas, piemēram, zināšanas par to standartu un noteikumu lietošanu, kuros šīs atziņas iekļautas, par reālās dzīves darbības vides apstākļiem, par organizatoriskās inovācijas metodēm, kā arī to zināšanu pārvaldību, kas saistītas ar nemateriālo aktīvu noteikšanu, iegūšanu, aizsardzību, aizstāvību un izmantošanu;

2.22. zinātniskais personāls – vadošie pētnieki, pētnieki, zinātniskie asistenti;

2.23. zinātniskā grupa – zinātniskais personāls, zinātnes tehniskais personāls, zinātni apkalpojošais personāls, kas piedalās projekta īstenošanā. Zinātniskās grupas sastāvā ir projekta zinātniskais vadītājs, projekta galvenie izpildītāji (ja tādi ir nepieciešami) un projekta izpildītāji.

3. Programmas mērķis ir veicināt padziļinātu, uz pētījumiem balstītu zināšanu attīstību, uzlabojot:

3.1. aktivitātē “Baltijas pētniecības programma” (turpmāk – Baltijas pētniecības programma) Baltijas valstu pētniecības sniegumu starptautiskā līmenī, Latvijas, donorvalstu, Igaunijas un Lietuvas pētniecības organizācijām sadarbojoties fundamentālo un rūpniecisko pētījumu jomā, radot jaunas zināšanas, prasmes un inovācijas, attīstot jaunus produktus, procesus un pakalpojumus nozaru problēmu risināšanai un tādejādi stiprinot sadarbību pētniecībā un reģionālo sadarbību starp visām Baltijas valstīm un donorvalstīm;

3.2. aktivitātē “Stipendijas” (turpmāk - stipendiju programma) augstskolu doktorantūras, maģistrantūras, bakalaura un profesionālo studiju programmu studentu (turpmāk – studējošie), akadēmiskā un administratīvā personāla (turpmāk – akadēmiskais un administratīvais personāls) prasmes un kompetences augstākās izglītības un pētniecības jomā, veicinot divpusējo sadarbību un apmaiņu augstākās izglītības jomā starp Latvijas un donorvalstu augstskolām, piedāvājot iespēju studējošajiem, akadēmiskajam un administratīvajam personālam no Latvijas pilnveidot zināšanas un mācību vai pieredzes apmaiņas nolūkos noteiktu laiku uzturēties donorvalsts augstskolā un studējošajiem, akadēmiskajam un administratīvajam personālam no donorvalstīm pilnveidot zināšanas un mācību vai pieredzes apmaiņas nolūkos noteiktu laiku uzturēties Latvijas augstskolā (turpmāk – mobilitāte), tādējādi palielinot studējošo, akadēmiskā un administratīvā personāla mobilitāti starp Latviju un donorvalstīm un stiprinot Latvijas augstskolu kapacitāti un kompetences.

4. Programmas mērķa sasniedzamie rezultāti un iznākumi, to rādītāji, pārbaudes avoti un atskaitīšanās biežums ir norādīti šo noteikumu 1.pielikumā.

5. Programmu īsteno atklātu projektu iesniegumu (turpmāk – projekts) konkursu veidā. Baltijas pētniecības programmas atklātā konkursa tēmas un apakštēmas norādītas šo noteikumu 2.pielikumā. Stipendiju programmā projekta iesniedzējs var iesniegt vienu projektu par katru augstskolā īstenoto akreditēto studiju virzienu.

6. Projekta iesniedzējs:

6.1. Baltijas pētniecības programmā – Latvijā zinātnisko institūciju reģistrēta pētniecības organizācija, kurai ir:

6.1.1. vismaz viens projekta partneris (-ri) no Lietuvas vai Igaunijas un vismaz viens projekta partneris (-ri) no donorvalstīm;

6.1.2. vismaz pa vienam projekta partnerim (-iem) no Lietuvas un Igaunijas un vismaz viens projekta partneris no donorvalstīm;

6.2. stipendiju programmā - Latvijas augstskola, kurai ir vismaz viens partneris donorvalstīs.

7. Projekta partneris (-ri):

7.1. Baltijas pētniecības programmā:

7.1.2. Lietuvā un Igaunijā reģistrēta pētniecības organizācija un donorvalstīs reģistrēta pētniecības organizācija;

7.1.3. trešo valstu pētniecības organizācija, kura reģistrēta ārpus donorvalstīm un Igaunijas, Latvijas, Lietuvas un kuras galvenais mērķis ir patstāvīgi veikt fundamentālos pētījumus, rūpnieciskos pētījumus vai eksperimentālo izstrādni vai plaši izplatīt to rezultātus mācīšanas, publicēšanas vai zināšanu nodošanas veidā. Trešo valstu pētniecība organizācija nevar saņemt finansējumu no projekta;

7.2. stipendiju programmā – donorvalstu augstskola un zinātniska institūcija.

8. Programmas apsaimniekotājs ir Izglītības un zinātnes ministrija.

9. Programmas ietvaros aģentūras funkcijas pilda Valsts izglītības attīstības aģentūra (turpmāk – aģentūra).

10. Aģentūra:

10.1. izstrādā Baltijas pētniecības programmas un stipendiju programmas ietvaros atklāto projektu iesniegumu konkursu novērtēšanas nolikumus (turpmāk – novērtēšanas nolikums), kurus pirms apstiprināšanas saskaņo ar programmas apsaimniekotāju un vadošo iestādi;

10.2. izveido stipendiju programmas projektu vērtēšanas komisiju (turpmāk – vērtēšanas komisija);

10.3. veic projektu novērtēšanu un sagatavo atzinumu ar pozitīvu projekta novērtējumu vai negatīvu atzinumu vai atzinumu ar nosacījumiem, kontrolē nosacījuma izpildi un paziņo par to izpildi projekta iesniedzējam;

10.4. slēdz projekta līgumu ar līdzfinansējuma saņēmēju;

10.5. veic projekta īstenošanas uzraudzību un kontroli, tai skaitā veic pārbaudes šī projekta īstenošanas vietās;

10.6. sadarbībā ar programmas apsaimniekotāju īsteno programmas komunikācijas plānu;

10.7. veic personu datu apstrādi, lai nodrošinātu programmas mērķa un programmas sasniedzamo iznākumu, rezultātu un to rādītāju izpildi.

11. Kopējais programmas pieejamais finansējums ir 10 000 000 *euro* (turpmāk – programmas finansējums), no kuriem valsts budžeta līdzfinansējums 15 procentu apmērā – 1 500 000 *euro* un Eiropas Ekonomikas zonas finanšu instrumenta līdzfinansējums 85 procentu apmērā – 8 500 000 *euro*.

12. Programmas finansējuma sadalījums ir šāds:

12.1. Baltijas pētniecības programmai kopējais pieejamais finansējums ir 7 541 272 *euro* (turpmāk – Baltijas pētniecības programmas finansējums), no kuriem valsts budžeta līdzfinansējums 15 procentu apmērā – 1 131 191 *euro* un Eiropas Ekonomikas zonas finanšu instrumenta līdzfinansējums 85 procentu apmērā – 6 410 081 *euro*;

12.2. stipendiju programmai kopējais pieejamais finansējums ir 1 582 866 *euro* (turpmāk – stipendiju programmas finansējums), no kuriem valsts budžeta līdzfinansējums 15 procentu apmērā – 237 430 *euro* un Eiropas Ekonomikas zonas finanšu instrumenta līdzfinansējums 85 procentu apmērā –1 345 436 *euro*;

12.3. programmas administratīvie izdevumi ir 875 862 *euro*, no kuriemvalsts budžeta līdzfinansējums 15 procentu apmērā – 131 379 *euro*, un Eiropas Ekonomikas zonas finanšu instrumenta līdzfinansējums 85 procentu apmērā – 744 483 *euro*.

13. Aģentūra izmaksā avansu projekta līdzfinansējuma saņēmējam viena mēneša laikā no projekta līguma noslēgšanas dienas, kas ir ne vairāk kā:

13.1. Baltijas pētniecības programmā - 40 procenti no projekta līguma summas;

13.2. Stipendiju programmā –

13.2.1. 80 procenti no projekta līguma summas, ja projekta ilgums ir 12 mēneši;

13.2.2. 40 procenti no projekta līguma summas, ja projekta ilgums ir 24 un 30 mēneši.

14. Par Baltijas pētniecības programmas jautājumiem lemj programmas komiteja (turpmāk – programmas komiteja), kura sastāv no astoņiem zinātniekiem, pa diviem no Igaunijas, Latvijas, Lietuvas un Norvēģijas. Programmas komitejas darbību nosaka programmas komitejas nolikums, kuru sagatavo programmas apsaimniekotājs un apstiprina programmas komiteja.

15. Par stipendiju programmas jautājumiem lemj sadarbības komiteja, kuras priekšsēdētājs ir programmas apsaimniekotāja pārstāvis. Sadarbības komitejas darbību nosaka sadarbības komitejas nolikums, kuru sagatavo programmas apsaimniekotājs, saskaņo programmas partneri un apstiprina izglītības un zinātnes ministrs.

16. Projekta iesniedzējs īsteno ar saimniecisko darbību nesaistītu projektu. Projekta iesniedzēja un projekta partnera aktivitātēm nesniedz valsts atbalstu, kas ir kvalificējams kā komercdarbības atbalsts.

17. Projektu vērtē:

17.1. Baltijas pētniecības programmā - programmas komiteja atbilstoši šo noteikumu 3.pielikumā noteiktajiem administratīvajiem un kvalitātes vērtēšanas kritērijiem, pieaicinot ārējos ekspertus;

17.2. stipendijas programmā - aģentūras izveidota vērtēšanas komisija atbilstoši šo noteikumu 4.pielikumā noteiktajiem administratīvajiem un kvalitātes vērtēšanas kritērijiem, pieaicinot ārējos ekspertus.

1. Projekta minimālais un maksimālais finansējums:
	1. Baltijas pētniecības programmā:

18.1.1. – šo noteikumu 6.1.1. apakšpunktā noteiktajā gadījumā minimālais projekta finansējums ir 300 000 *euro* un maksimālais projekta finansējums ir 800 000 *euro;*

18.1.2. šo noteikumu 6.1.2.apakšpunktā noteiktajā gadījumā maksimālais projekta finansējums ir 1 000 000 *euro*,

18.2. stipendiju programmā - minimālais projekta finansējums ir 10 000 *euro* un maksimālais projekta finansējums ir 200 000 *euro*.

1. Projekta īstenošanas ilgums:
	1. Baltijas pētniecības programmā - 36 mēneši, bet ne vēlāk kā līdz 2024.gada 30.aprīlim;
	2. stipendiju programmā - 12 mēneši, 24 mēneši un 30 mēneši, bet ne vēlāk kā līdz 2024.gada 30.aprīlim.
2. Projekta iesniedzējam jānodrošina pētniecības rezultātu un datu izplatīšana bez ekskluzivitātes un diskriminēšanas, tai skaitā, izmantojot mācīšanu, brīvas piekļuves datubāzes, atklātas publikācijas vai atklātā pirmkoda programmatūru.

**II. Atbalstāmās projektu darbības un programmas un projekta izmaksu attiecināmības, projektu līguma vienpusēja uzteikuma nosacījumi**

21. Programmas ietvaros ir attiecināmas šādas programmas apsaimniekotāja un aģentūras administratīvās izmaksas:

21.1. tiešās attiecināmās izmaksas, kas ir tieši saistītas ar programmas sagatavošanas un īstenošanas administrēšanu, tai skaitā darbaspēka izmaksas, neatkarīgi no nodarbinātības formas, komandējuma izmaksas, programmas publicitātes izmaksas, pakalpojumu, datortehnikas iegādes izmaksas, amortizācijas izmaksas, izmaksas divpusējās sadarbības stiprināšanai starp Latvijas un donorvalstu institūcijām;

21.2. netiešās attiecināmās izmaksas, tai skaitā izmaksas, kas saistītas ar telpu nomu, komunālo pakalpojumu izmaksām, kancelejas preču un programmatūras iegādes izmaksām, un citām izmaksām, kas netieši saistītas ar programmas sagatavošanas un īstenošanas administrēšanu, un nepārsniedz 15 procentus no programmas administrēšanas tiešajām attiecināmajām personāla izmaksām.

22. Baltijas pētniecības programmas ietvaros projektos ir atbalstāmas šādas darbības:

22.1. pētniecība, ietver šādas kategorijas – fundamentālie vai rūpnieciskie pētījumi;

22.2. zināšanu un tehnoloģiju pārnese;

22.3. pētniecības rezultātu publiskas pieejamības nodrošināšana atvērtas piekļuves datubāzēs, Latvijas zinātniskajā periodikā, *Web of Science*, *SCOPUS* datubāzēs iekļautos žurnālos vai konferenču rakstu krājumos un citos;

22.4. tādu tehnoloģiju tiesību iegūšana, apstiprināšana un aizstāvēšana, kuras izriet no šajā punktā minētām atbalstāmām darbībām, ja attiecināms;

22.5. aktivitātes, kas veicina jaunu zinātnisko metožu apgūšanu, doktorantu, zinātniskā grāda pretendentu, zinātnieku mobilitāti un ilgtermiņa sadarbību turpmākos pētniecības projektos starp Latvijas, donorvalstu, Igaunijas un Lietuvas pētniecības organizācijām;

22.6. projekta komunikācijas un publicitātes pasākumi, tajā skaitā sabiedrības informēšana par projekta rezultātiem.

23. Baltijas pētniecības programmas ietvaros ir attiecināmas šādas izmaksas projekta attiecināmās izmaksas:

23.1. projekta tiešās attiecināmās izmaksas:

23.1.1. projekta administratīvā un īstenošanas personāla darba izmaksas - atalgojums, kā arī citi darba ņēmēja labā veicamie obligātie maksājumi, tai skaitā darba devēja valsts sociālās apdrošināšanas iemaksas;

23.1.2. vietējo un ārvalstu komandējumu un darba braucienu izmaksas saskaņā ar normatīvajos aktos noteikto kārtību, kādā atlīdzināmi ar komandējumiem saistītie izdevumi;

23.1.3. amortizācijas izmaksas (attiecināmas uz pētniecības projekta iesniedzēja un projekta partnera rīcībā esošiem pamatlīdzekļiem);

23.1.4. projekta īstenošanai nepieciešamās inventāra, instrumentu un materiālu iegādes izmaksas;

23.1.5. citas projekta īstenošanai nepieciešamās izmaksas - publicitātes, dalības zinātniskās konferencēs, forumos vai to organizēšanas, ceļojumu izdevumu atlīdzība doktorantūras studentiem, zinātniekiem, ārējiem ekspertiem un partneru - trešajām valstu zinātnisko institūciju, ekspertu, un citas izmaksas, kas ir pamatotas un nepieciešamas pētniecības projekta īstenošanai;

23.1.6. ārējo pakalpojumu izmaksas (tai skaitā uzņēmuma līguma izmaksas, autoratlīdzības līguma izmaksas, tulkošanas izmaksas, ārējā audita izmaksas, ja projekta iesniedzēja un projekta partnera izmaksas ir lielākas kā 325 *euro*);

23.2. projekta netiešās attiecināmās izmaksas, kas radušās tiešā saistībā ar attiecināmajām tiešajām izmaksām un kuras ir attiecināmas uz pētniecības projektu. Pētniecības projekta netiešās attiecināmās izmaksas nepārsniedz 25 procentus no kopējām projekta izmaksām, atskaitot ārējo pakalpojumu izmaksas.

24. Stipendiju programmā ir atbalstāmas tādas darbības, kuras īsteno divpusējā sadarbībā augstākās izglītības un zinātnes jomā un pamatojas uz studējošo, akadēmiskā un administratīvā personāla mobilitāti, un:

* 1. nodrošina iegūto studiju rezultātu savstarpēju atzīšanu;
	2. nodrošina akadēmiskā un administratīvā personāla sadarbību;
	3. veicina attiecīgo studiju programmu attīstību;
	4. veicina augstskolu starptautisko sadarbību;
	5. veicina studējošo, akadēmiskā un administratīvā personāla mobilitātes un karjeras attīstības stratēģiju īstenošanu.
1. Stipendiju programma paredz:
	1. trīs līdz 11 mēnešus ilgu studējošo apmaiņu starp Latvijas un donorvalstu augstskolām;
	2. vienu līdz četrām nedēļām ilgu akadēmiskā un administratīvā personāla apmaiņu starp Latvijas un donorvalstu augstskolām.
2. Stipendiju programmā prioritāri ir atbalstāma mobilitāte, kas veido sinerģiju ar Baltijas pētniecības programmu, kuras ietvaros īstenojamajos projektos ir paredzēta studējošo iesaiste.
3. Stipendiju programmā ir attiecināmas vienas vienības standarta likmes šādām projekta budžeta kategorijām:
	1. ceļa izdevumi studējošo, akadēmiskā un administratīvā personāla mobilitātei atbilstoši attāluma kategorijai: 275 *euro* apmērā, ja noteiktā attāluma kategorija ir 500 – 1999 km, 360 *euro* apmērā, ja noteiktā attāluma kategorija ir 2000 – 2999 km. Attāluma kategorijas noteikšanai izmantojams Eiropas Komisijas Erasmus+ programmas Attālumu aprēķināšanas kalkulators: <https://ec.europa.eu/programmes/erasmus-plus/resources/distance-calculator_en>;
	2. uzturēšanās izdevumi studējošās mobilitātei:
		1. no Latvijas uz donorvalsti – 1200 *euro* mēnesī. Ja mobilitātes ilgums nav izsakāms pilnos mēnešos, tad uzturēšanās izdevumu apmērs nepilnam mēnesim (vismaz 14 kalendārām dienām) ir 600 *euro*;
		2. no donorvalsts uz Latviju – 1000 *euro* mēnesī. Ja mobilitātes ilgums nav izsakāms pilnos mēnešos, tad uzturēšanās izdevumu apmērs nepilnam mēnesim (vismaz 14 kalendārām dienām) ir 500 *euro;*
	3. uzturēšanās izdevumi akadēmiskā un administratīvā personālā mobilitātei:
		1. no Latvijas uz donorvalsti – 1250 *euro* apmērā par vienu mobilitātes nedēļu, 2200 *euro* apmērā par divām mobilitātes nedēļām, 3000 *euro* apmērā par trim mobilitātes nedēļām, 4000 *euro* apmērā par četrām mobilitātes nedēļām;
		2. no donorvalsts uz Latviju – 750 *euro* apmērā par vienu mobilitātes nedēļu, 1250 *euro* apmērā par divām mobilitātes nedēļām, 2000 *euro* apmērā par trim mobilitātes nedēļām, 3000 *euro* apmērā par četrām mobilitātes nedēļām.
	4. projekta administratīvās izmaksas – 350 *euro* apmērā par vienu mobilitātes dalībnieku, ja projektā nosūtošās augstskolas kopējais mobilitātes dalībnieku skaits nepārsniedz 100 dalībniekus, 200 *euro* apmērā par vienu mobilitātes dalībnieku, ja projektā nosūtošās augstskolas kopējais mobilitātes dalībnieku skaits ir virs 100 dalībniekiem.
4. Stipendiju programmā mobilitātes dalībnieku ar īpašām vajadzībām izdevumi ir attiecināmi 100 procentu apmērā no projektā plānotajām faktiskajām izmaksām.

29. Programmas ietvaros nav attiecināmas šādas izmaksas:

29.1. ieguldījumi infrastruktūrā un pamatlīdzekļu iegādē;

29.2. zaudējumi, kas radušies valūtas kursa svārstību rezultātā;

29.3. maksas par finanšu transakcijām;

29.4. izmaksas, ko sedz no citiem avotiem;

29.5. naudas sodi, sankcijas un tiesvedības izdevumi, izņemot gadījumā, ja tiesāšanās ir nepieciešama iepriekš noteiktā projekta mērķu sasniegšanai un ar to ir saistīta;

29.6. visi maksājumi, tai skaitā avansa maksājumi, un izdevumi par faktiski veiktajām piegādēm, izpildītajiem darbiem un pakalpojumiem, kas veikti ārpus projekta līgumā noteiktā projekta izdevumu attiecināmības perioda;

29.7. parāda procenti, aizdevumu apkalpošanas maksas un nokavējuma nauda;

29.8. atgūstamais pievienotās vērtības nodoklis;

29.9. programmas izmaksas, kas nav minētas šo noteikumu 21., 23. 27. punktā.

30. Aģentūrai ir tiesības vienpusēji uzteikt projekta līgumu, ja konstatē, ka:

30.1. visi projekta izdevumi ir atzīti par neatbilstoši veiktiem izdevumiem;

30.2. nav sasniegts projekta mērķis atbilstoši projekta līgumam;

30.3. līdzfinansējuma saņēmējs projekta ietvaros izveidotās vai iegādātās vērtības vairs neizmanto projektā paredzētajiem mērķiem;

30.4. līdzfinansējuma saņēmēja pieļautā pārkāpuma rezultātā ir iestājušies apstākļi, kas negatīvi ietekmē vai var ietekmēt programmas mērķa, tās iznākuma vai rezultāta rādītāju sasniegšanu;

30.5. projekta īstenošanas laikā projekta līgumā noteiktajā kārtībā un termiņā nav izpildīts aģentūras atkārtoti izteiktajā pieprasījumā norādītais par projekta īstenošanu atbilstoši noslēgtā līguma un tajā minēto normatīvo aktu prasībām.

**III. Divpusējās sadarbības fonda ieviešanas pasākumi**

31. Saskaņā ar saprašanās memorandu programmā paredzēto divpusējās sadarbības iniciatīvu īstenošanai ir piešķirti 100 000 *euro* (turpmāk – divpusējās sadarbības fonda finansējums), kas ir Eiropas Ekonomiskās zonas finanšu instrumenta finansējums 100 procentu apmērā. Divpusējās sadarbības iniciatīvu īstenošanai ir obligāta donorvalsts partnera vai projektu partnera vai donorvalsts organizācijas iesaiste.

32. Divpusējās sadarbības fonda iniciatīvas (turpmāk – fonda iniciatīvas) ir:

32.1. aktivitātes ar mērķi stiprināt divpusējās attiecības starp donorvalsti un Latviju;

32.2. programmas projektu partnerības veicināšana pirms projektu iesniegumu izstrādes un to izstrādes laikā;

32.3. sadarbības tīkla veidošana, pieredzes, zināšanu, labās prakses piemēru apmaiņa starp līdzfinansējuma saņēmējiem un donorvalsts institūcijām vai starptautiskajām organizācijām;

32.4. aktivitātes ar mērķi stiprināt sadarbību, pieredzes un labās prakses apmaiņu starp programmas apsaimniekotāju, aģentūru un līdzīgām institūcijām donorvalstīs un citās saņēmējvalstīs, kā arī starptautiskajām organizācijām ar nosacījumu, ka aktivitātē ir iesaistīta vismaz viena donorvalsts institūcija.

33. Ja šo noteikumu 32. punktā minētās iniciatīvas īsteno divpusējās sadarbības fonda līdzfinansējuma saņēmējs, kas:

33.1. nav Latvijas valsts budžeta finansēta iestāde - tas izdevumus sākotnēji sedz no saviem līdzekļiem. Līdzfinansējuma saņēmējs 30 kalendāro dienu laikā pēc divpusējās sadarbības fonda iniciatīvas īstenošanas sagatavo un iesniedz aģentūrai atskaiti kopā ar izdevumus pamatojošo dokumentāciju. Aģentūra apstiprinātos izdevumus atmaksā 20 darbdienu laikā pēc attiecīgos izdevumus pamatojošo dokumentu kopiju iesniegšanas aģentūrai;

33.2. ir programmas apsaimniekotājs vai aģentūra – tā 30 kalendāro dienu laikā pēc divpusējās sadarbības fonda iniciatīvas īstenošanas sagatavo atskaiti un kopā ar izdevumus pamatojošo dokumentāciju iesniedz neatkarīgam auditam vai Izglītības un zinātnes ministrijas iekšējam auditoram pārbaudei.

34. Divpusējās sadarbības fonda finansējuma ietvaros īstenojamo pasākumu plānu izstrādā programmas apsaimniekotājs un apstiprina:

34.1. programmas komiteja par Baltijas pētniecības programmas aktivitātēm;

34.2. sadarbības komiteja par stipendiju programmas aktivitātēm;

34.3. gan sadarbības komiteja, gan programmas komiteja, ja iniciatīva attiecas gan uz Baltijas pētniecības programmu, gan uz stipendiju programmu.

35. Programmas apsaimniekotājam ir tiesības iesniegt iniciatīvu divpusējās sadarbības fonda komitejai ar mērķi saņemt papildu finansējumu no divpusējās sadarbības fonda, pirms tam priekšlikumu apstiprinot programmas komitejā un sadarbības komitejā.

**IV. Noslēguma jautājums**

36. Latvijas zinātnes padome ar 2021.gada 1.jūliju izpilda šo noteikumu 10.punktā aģentūrai noteiktās funkcijas daļā par Baltijas pētniecības programmu, tostarp pārjaunojot Baltijas pētniecības programmas ietvaros noslēgtos projektu līgumus.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa

Jansone 67047877

Antra.Jansone@izm.gov.lv

Depkovska 67047772

Anita.Depkovska@izm.gov.lv